18-jarige sterf in ongeluk: 'Hy was my hart' | Maroela Media
18-jarige sterf in ongeluk: 'Hy was my hart'
Francois van Zyl. Foto: Verskaf
Die 18-jarige Francois van Zyl wat verlede week in 'n motorongeluk omgekom het, sal Woensdag gegroet word.
Francois, wat verlede jaar in matriek was, is Donderdag oorlede toe hy op die pad tussen Magaliesburg en Hekpoort beheer oor sy bakkie verloor het.
Toetsie Wallis, Francois se ma, het gesê haar seun was baie geliefd onder sy skoolmaats en vriendekring. "Hy het almal altyd met respek hanteer. Hy los 'n groot leemte in baie mense se lewens en gaan baie gemis word."
Francois het in Odendaalsrus grootgeword en het in sport uitgeblink. Hy het reeds op 'n jong ouderdom vir Hoërskool Goudveld se eerste rugbyspan uitgedraf.
Hy het in 2016 saam met sy ma na Magaliesburg verhuis en by Hoërskool Bekker begin skoolgaan waar hy ook diep spore getrap en in sport uitgeblink het. Hy het senter en heelagter vir Bekker se eerste rugbyspan gespeel en is ook as die skool se beste krieketspeler aangewys.
Francois, ook bekend as Cois, was op die leerlingraad en het ook op akademiese gebied goed presteer.
Hy laat ook sy pa, stiefma, stiefpa, sy suster en grootouers agter.
"Ai Cois, ek het nie woorde nie en ook nie meer 'n hart nie want jy was my hart," het sy ma gesê.
Francois word Woensdag uit die Nederduitsch Hervormde Kerk in Magaliesburg begrawe.
Grondwethof weier Henri van Breda se appèlaansoek
Dis so tragies as sulke belowende jongmense se lewens so vroeg tot n einde kom. My innige simpatie aan almal wie se lewens hy geraak het. Mag die Here julle vertroosting bring.
Wat 'n pragtige jongman! Mag jy saggies en in vrede rus . . .
Baie sterkte aan almal wat vir hom lief was, Mag God julle troos en dra in hierdie hartseer tyd. . .
@Chris, dit gee vir ons wat hierdie persoon glad nie geken het nie, agtergrond van wie die persoon was, en sy nalatenskap. Vir my beteken dit baie, en heg ń mens waarde aan hoe daardie persoon se lewe was. Gesinne en families wat ń soortgelyke afsterwe moes deurmaak, kan daarmee assosieer en waarlik simpatie met so ń gesin hê en aan hulle die beste ondersteuning bied omdat hulle self al daardeur is.
Baie sterkte aan al die geliefdes van hierdie jong man.
Chris die verlies van n jongman is tragies.
Ek doen dringend 'n beroep op al wat mens is wat hierdie berig lees om te bid teen die 'aanval' op jongmense, kinders, vrouens, mans. Ek bid in ons Vader se naam dat elke jong mens beskerm word teen gevaar, teen selfmoord, teen ongelukke. Ek vra dit nederig en voor U troon. So jammer vir die pragtige jongman se skielike afsterwe